b'\n_START_ARTICLE_\nRaggfly\n_START_SECTION_\nUtseende\n_START_PARAGRAPH_\nEt middelsstort (vingespenn 35 \xe2\x80\x93 40 mm), forholdsvis langvinget, gr\xc3\xa5spraglete nattfly. Vingenes fargem\xc3\xb8nster er karakteristisk. Forkroppen er lysgr\xc3\xa5 i midten, svart p\xc3\xa5 sidene. Bakkroppen er gr\xc3\xa5 med en svart midtstripe i den fremre delen. Forvingen er gr\xc3\xa5aktig med et bredt, brunt midtfelt. Innerkanten av dette feltet danner et grovtannet siksak-m\xc3\xb8nster, i den bakre delen g\xc3\xa5r det en tykk, svart lengdestrek tvers over feltet. Ellers er det to svarte lengdestreker ved roten av vingen og fire langs den fremre delen av ytterkanten. I den bakre delen av ytterkanten er det en hvit tverrlinje som fremst danner en pileformet (spissen innover) flekk. Bakvingen er gr\xc3\xa5, litt lysere ved roten.\n_START_SECTION_\nLevevis\n_START_PARAGRAPH_\nRaggflyet finnes i bar- og blandingsskog og p\xc3\xa5 myrlendte steder. Larven kan finnes p\xc3\xa5 blokkeb\xc3\xa6r (Vaccinium uliginosus), sm\xc3\xa5 bj\xc3\xb8rker (Betula spp.), p\xc3\xa5 vier (Salix spp.) og p\xc3\xa5 bringeb\xc3\xa6r og bj\xc3\xb8rneb\xc3\xa6r og andre arter i bj\xc3\xb8rneb\xc3\xa6rslekta (Rubus). Larvene vokser p\xc3\xa5 ettersommeren og overvintrer som fullvoksen larve i et spinn p\xc3\xa5 bakken. De voksne sommerfuglene flyr om natten i juni \xe2\x80\x93 juli.\n_START_SECTION_\nUtbredelse\n_START_PARAGRAPH_\nRaggflyet finnes i Nord- og Mellom-Europa og videre \xc3\xb8stover til stillehavskysten i Sibir. I Norge er den vanlig nord til Nord-Tr\xc3\xb8ndelag, og er funnet mer spredt nord til Alta i Finnmark.'